钦定古今图书集成/明伦汇编/官常典/第200卷 > 韩瑗
## 钦定古今图书集成/明伦汇编/官常典/第200卷 > 韩瑗

按《唐书》本传，“‘瑗字伯玉，京兆三原人。父仲良，武德初
与定律令，建言周律其属三千，秦、汉后约为五百，依
古则繁，请崇宽简，以示惟新’。于是采开皇律宜于时
者定之，终刑部尚书、秦州都督府长史、颍川县公。瑗
少负节行，博学晓吏事。贞观中，以兵部侍郎袭爵。永
徽三年，迁黄门侍郎，俄同中书门下三品，监修国史”，
进侍中，兼太子宾客。王后之废，瑗雪泣言曰：“皇后乃
陛下在藩时先帝所娶，今无罪辄废，非社稷计。”不纳。
明日，复谏曰：“王者立后，配天地，象日月。匹夫匹妇，尚
知所择，况天子乎？《诗》云：‘赫赫宗周，褒姒灭之’。臣读至此，常辍卷太息，不图本朝亲见此祸，宗庙其不血食
乎！”帝大怒，诏引出褚遂良，贬潭州都督。明年，瑗上言：
“遂良受先帝顾托，一德无二，向日论事，至诚恳切，讵
肯令陛下后尧、舜而尘史册哉？遭厚谤丑言，损陛下
之明，折志士之锐。况被迁以来，再离寒暑，其责塞矣。
愿宽无辜，以顺众心。”帝曰：“遂良之情，朕知之矣。其悖
戾好犯上，朕责之，讵有过邪？”瑗曰：“遂良，社稷臣，苍蝇
点白，傅致有罪。昔微子既去，殷以亡；张华不死，晋不
及乱。陛下富有四海，安于清泰，忽驱逐旧臣，遂不省
察乎？”帝愈不听。瑗忧愤，自表归田里，不报。显庆二年，
许敬宗、李义府奏瑗以桂州授遂，良、桂用武地，倚之，
谋不轨。于是贬振州刺史。逾年卒，年五十四。长孙无
忌死，义府等复奏瑗与通谋，遣使即杀之。既至，瑗已
死，发棺验视。及还，追削官爵，籍其家，子孙谪广州官
奴。神龙初，武后遗诏复官爵，自瑗与遂良相继死，内
外以言为讳，将二十年。帝造奉天宫，御史李善感始
上疏极言，时人喜之，谓为《凤鸣朝阳》。